ପି.ଏନ. କଲେଜରେ ଦୁଇ ଭାରପ୍ରାପ୍ତ ଅଧ୍ୟକ୍ଷଃ ଦାୟିତ୍ୱ ନେବା ଦେବା ପାଇଁ ଟଣାଓଟରା\nଖୋର୍ଦ୍ଧା ଅଫିସ,୧୨।୧ଃ ଭାରପ୍ରାପ୍ତ ଅଧ୍ୟକ୍ଷ ପଦ ପାଇଁ ଉଚ୍ଚଶିକ୍ଷା ଶିକ୍ଷା ନିର୍ଦ୍ଦେଶକଙ୍କ ପକ୍ଷରୁ ଚିଠି ଆସିବା ପରେ ଖୋର୍ଦ୍ଧା ପ୍ରାଣନାଥ ସ୍ବୟଂ ଶାସିତ କଲେଜରେ ବିଭ୍ରାଟ ଦେଖା ଦେଇଛି। କଲେଜରେ ଏବେ ଦୁଇଜଣ ଭାରପ୍ରାପ୍ତ ଅଧ୍ୟକ୍ଷଙ୍କୁ ଦେଖିବାକୁ ମିଳିଛି। ଜଣେ ପରିଚାଳନା ପରିଷଦ ଦ୍ୱାରା ନିଯୁକ୍ତି ପାଇ କାର୍ଯ୍ୟରତ ଥିବାବେଳେ ଆଉ ଜଣେ ଉଚ୍ଚଶିକ୍ଷା ଶିକ୍ଷା ନିର୍ଦ୍ଦେଶକଙ୍କ ନିର୍ଦ୍ଦେଶ ଅନୁସାରେ ଦାୟିତ୍ୱ ନେବା ପାଇଁ ଉଦ୍ୟମରତ।\nପି.ଏନ. କଲେଜରେ ଦୁଇ ଭାରପ୍ରାପ୍ତ ଅଧ୍ୟକ୍ଷଃ ଦାୟିତ୍ୱ ନେବା ଦେବା ପାଇଁ ଟଣାଓଟରା January 12th, 09:22 AM January 12th, 09:22 AM\nପ୍ରାପ୍ତ ସୂଚନା ଅନୁସାରେ, ବିଦ୍ୟାଧର ବେହେରା ଭାରପ୍ରାପ୍ତ ଅଧ୍ୟକ୍ଷ ଦାୟିତ୍ୱରୁ ଅବସର ନେବା ପୂର୍ବରୁ ବରିଷ୍ଠତା ଭିତ୍ତିରେ କଲେଜର ୫ ଜଣ ପ୍ରାଧ୍ୟାପକଙ୍କ ନାମ ଉଚ୍ଚ ଶିକ୍ଷା ବିଭାଗକୁ କଲେଜ ପରିଚାଳନା ପରିଷଦ ପଠାଇଥିଲେ। ଏମାନଙ୍କ ମଧ୍ୟରେ ଓଡିଆ ପ୍ରାଧ୍ୟାପିକା ସ୍ବୟଂପ୍ରଭା ପଟ୍ଟନାୟକ, ଇଂଲିଶ ପ୍ରାଧ୍ୟାପକ ମଦନ ମୋହନ ବେଉରା, ଶିକ୍ଷା ବିଭାଗର ପ୍ରାଧ୍ୟାପକ ମେଜର ଦୁଷ୍ମନ୍ତ କୁମାର ରାଉତରାୟ, ମନସ୍ତତ୍ତ୍ୱ ବିଭାଗର ପ୍ରାଧ୍ୟାପିକା ସୌଦାମିନୀ ଦାଶ, ଦର୍ଶନ ବିଭାଗ ପ୍ରାଧ୍ୟାପିକା ଗୀତା ପଟ୍ଟନାୟକ ରହିଥିଲେ। ତେବେ ବିଦ୍ୟାଧର ନଭେମ୍ବର ୩୦ରେ ଭାରପ୍ରାପ୍ତ ଅଧ୍ୟକ୍ଷ ପଦବୀରୁ ଅବସର ନେବା ପରେ ଶିକ୍ଷା ନିର୍ଦ୍ଦେଶାଳୟରୁ କିଛି ନିର୍ଦ୍ଦେଶ ଆସି ନ ଥିଲା। ଫଳରେ ପରିଚାଳନା ପରିଷଦ ନିର୍ଦ୍ଦେଶ ଅନୁସାରେ ୧ ନଂ. ତାଲିକାରେ ଥିବା ସ୍ବୟଂପ୍ରଭା ପଟ୍ଟନାୟକଙ୍କୁ ଦାୟିତ୍ୱ ହସ୍ତାନ୍ତର କରାଯାଇଥିଲା। ସେ ଅବସର ନେଇ ସାରିଥିଲେ ମଧ୍ୟ ଆର୍ଥିକ କ୍ଷମତା ତାଙ୍କୁ ଶିକ୍ଷା ବିଭାଗ ଦେଇ ନ ଥିଲା। ଅଧ୍ୟକ୍ଷା ସ୍ବୟଂପ୍ରଭା ୨୦୧୮ ଡିସେମ୍ବର ୩୧ରେ ଅବସର ନେବାବେଳକୁ ୪ନଂ. ସିରିଏଲରେ ଥିବା ପ୍ରାଧ୍ୟାପିକା ସୌଦାମିନୀଙ୍କ ବରିଷ୍ଠତାକୁ ନେଇ ସିରିୟଲ ନଂ. ୨ରେ ଥିବା ପ୍ରାଧ୍ୟାପକ ମଦନ ମୋହନ ବେଉରା ହାଇକୋର୍ଟରେ ଚ୍ୟାଲେଞ୍ଜ କଲେ। ଏ ପରିପ୍ରେକ୍ଷୀରେ ଶିକ୍ଷା ନିର୍ଦ୍ଦେଶାଳୟରୁ କୌଣସି ପ୍ରକାରର ସ୍ପଷ୍ଟ ନିର୍ଦ୍ଦେଶ ଆସି ନ ଥିଲା ବେଳେ ଅଧ୍ୟକ୍ଷ ପଦ ଖାଲି ଥିଲା। ଦୁହିଁଙ୍କ ମଧ୍ୟରେ ବରିଷ୍ଠତାକୁ ଭିତ୍ତିକରି ମାମଲା କୋର୍ଟରେ ବିଚାରାଧୀନ ଥିଲା ବେଳେ ପରିଚାଳନା ପରିଷଦର ୩ ନଂ. ସିରିଏଲରେ ଥିବା ପ୍ରାଧ୍ୟାପକ ଦୁଷ୍ମନ୍ତଙ୍କୁ ଅଧ୍ୟକ୍ଷ ପଦର ଦାୟିତ୍ୱ ହସ୍ତାନ୍ତର କରିବାକୁ ସ୍ବୟଂପ୍ରଭାଙ୍କୁ ନିର୍ଦ୍ଦେଶ ଦେଇଥିଲେ। ପରେ ଦୁଷ୍ମନ୍ତ ଭାରପ୍ରାପ୍ତ ଅଧ୍ୟକ୍ଷ ହୋଇଥିଲେ। ଏହା ପରେ ପରିଚାଳନା ପରିଷଦ ଦୁଷ୍ମନ୍ତଙ୍କୁ ଆର୍ଥିକ କ୍ଷମତା ପ୍ରଦାନ ପାଇଁ ଉଚ୍ଚଶିକ୍ଷା ବିଭାଗକୁ ପତ୍ରାଳାପ କରିଥିଲେ। ତେବେ ପତ୍ରାଳାପର କିଛି ଉତ୍ତର ଆସି ନ ଥିବାବେଳେ ୪ନଂ. ସିରିୟଲର ସୌଦାମିନୀଙ୍କୁ ଅଧ୍ୟକ୍ଷ ପଦ ସମ୍ଭାଳିବାକୁ ଉଚ୍ଚଶିକ୍ଷା ନିର୍ଦ୍ଦେଶାଳୟର ପତ୍ରାଙ୍କ ସଂଖ୍ୟା ୧୨୯୪/୮।୧।୧୯ରେ ଚିଠି ଆସିଛି। ପୂର୍ବତନ ଅଧ୍ୟକ୍ଷ ଡ. ବିଦ୍ୟାଧର ବେହେରାଙ୍କଠାରୁ ୩୦।୧୧।୧୮ଠାରୁ ଦାୟିତ୍ୱ ନେବାକୁ ନିର୍ଦ୍ଦେଶ ରହିଛି। ଆର୍ଥିକ କ୍ଷମତା ପାଇବାକୁ ପୁଣି ବିଦ୍ୟାଧରଙ୍କ ଦାୟିତ୍ୱ ହସ୍ତାନ୍ତରର କାଗଜପତ୍ର ସହ ପରିଚାଳନା କମିଟିର ସଭାପତିଙ୍କ ଦସ୍ତଖତ ଥାଇ ସୌଦାମିନୀଙ୍କ ଆଟେଷ୍ଟେଡ କାଗଜାତ ଉଚ୍ଚ ଶିକ୍ଷା ବିଭାଗରେ ଆବେଦନ କରିବାକୁ କୁହାଯାଇଛି। ତେବେ ବିଦ୍ୟାଧରଙ୍କ ପରେ ଜଣେ ଭାରପ୍ରାପ୍ତ ଅଧ୍ୟକ୍ଷ ଅବସର ନେଇ ସାରିଲେଣି। ଆଉ ଜଣେ ଜାନୁୟାରୀ ୩୧ରେ ଅବସର ନେବେ। ଏଭଳିସ୍ଥଳେ ବିଦ୍ୟାଧରଙ୍କଠାରୁ କିପରି ସୌଦାମିନୀ ଚାର୍ଜ ନେବେ ସମସ୍ତଙ୍କୁ ଆଶ୍ଚର୍ଯ୍ୟ ଲାଗୁଛି। ବର୍ତ୍ତମାନର ଭାରପ୍ରାପ୍ତ ଅଧ୍ୟକ୍ଷ ମେଜର ଦୁଷ୍ମନ୍ତ କୁମାର ରାଉତରାୟ କୁହନ୍ତି, ବରିଷ୍ଠତା ଭିତ୍ତିରେ ଆସୁଥିବାରୁ ଦାୟିତ୍ୱ ହସ୍ତାନ୍ତର କରିନାହାନ୍ତି। ବରିଷ୍ଠତାକୁ ଚ୍ୟାଲେଞ୍ଜ କରି ହାଇକୋର୍ଟରେ ରିଟ୍ ପିଟିଶନ ଦାଏର କରିଛନ୍ତି। ରିଟ୍ ପିଟଶନ ହାଇକୋର୍ଟ, ପରିଚାଳନା ପରିଷଦ ସଭାପତି ଓ ଉଚ୍ଚ ଶିକ୍ଷା ବିଭାଗର ହସ୍ତଗତ ହୋଇସାରିଛି। କୋର୍ଟଙ୍କ ନିର୍ଦ୍ଦେଶ ଯାହା ରହିବ ସେନେଇ କାର୍ଯ୍ୟ କରିବେ ବୋଲି କହିଛନ୍ତି। ପରିଚାଳନା ପରିଷଦର ସଭାପତି ଜ୍ୟୋତିରିନ୍ଦ୍ର ମିତ୍ର କୁହନ୍ତି, ବିଦ୍ୟାଧର ବେହେରା ଅବସର ନେବା ପରେ ବରିଷ୍ଠତା ଭିତ୍ତିରେ ଦୁଷ୍ମନ୍ତଙ୍କୁ ଦାୟିତ୍ୱ ଦିଆଯାଇଛି। ତେବେ ଉଚ୍ଚଶିକ୍ଷା ବିଭାଗର ଚିଠି ମିଳିବା ପରେ ଆସନ୍ତା ୧୫ ତାରିଖରେ ପରିଚାଳନା ପରିଷଦର ବୈଠକ ଡକାଯାଇଛି। ବୈଠକର ନିଷ୍ପତ୍ତି ଅନୁସାରେ ପଦକ୍ଷେପ ନିଆଯିବ ବୋଲି ସେ କହିଛନ୍ତି।
